  Туспуктэм: Ольга Козачёк Ольга Козачёк Корреспондент Наталия Сильвестрова Удмуртилэн тӧроез Александр Бречалов элькунысь йӧскалык лулчеберетъя огазеяськонъёсын пумиськиз. Ужрад Ижкарын Калыкъёслэн эшъяськон юртазы ортчиз. Кенешон азьын Александр Бречаловлы егитъёслэсь выль интызэс – этноковоркингес возьматӥзы. Та площадкаын волонтёръёс ӧнерчиосын но визьнодасьёсын калык кусыпъёс удысын котыр ласянь уж быдэстыны быгатозы. Пумиськонэ вань пыриськисьёсты элькун тӧро матэктӥсь Калыкъёслэн огазеяськон нуналэнызы но Удмуртилэн кунлык нуналэныз ӟечкылаз, озьы ик быдэстэм ужзы потта тау кылъёссэ вераз. « Элькунын йӧскалык лулчеберетъя 42 огазеяськон вань, соослэн ужзы улосвылысь вань каръёсын но ёросъёсын ортчытӥське. Тӥ грант утонъя вожвылъяськонъёсы мыло-кыдо пыриськиськоды, со туж умой. 2017-тӥ арысен ми со ӧрын азинским » Александр Бречалов, Удмуртилэн тӧроез Пумиськонын огазеяськонъёс элькун тӧроез граждан идентичностьлы, калык кусыпъёслы сӥзем ӵектосъёсынызы тодматӥзы. Одӥгес соос пӧлысь «Родина – значит вместе» ӵектос. Сое Прикамьеысь калыкъёслэн ресурс центрысьтызы ужасьёс Калыкъёслэн эшъяськон юртэнызы ӵош радъяло. Проект улсын эшъяськон, калыкъёслэн лулчеберет дунлыкъёссы но сям-йылолъёссы сярысь 10 шудонъёс дасяло. Соосты кылдытонэ дышетӥсьёс но пиналъёс пырисько.  « Мон нылпиослы ӧнерлыко сменаос радъянэ трос пол пыриськылӥ, тросэз соос пӧлысь лулчеберетэн герӟаськемын вал – удмурт кылэз, лулчеберетэз утёнэн но калык кусыпъёсын. Котьку юан кылдэ вал, кызьы нылпиосты кыскыны, кызьы кулэ арбериос сярысь капчи но тунсыко вераны. Шудонъёс пыр сое тужгес но умой лэсьтыны шуыса малпамы но сыӵе конструктор кылдытӥмы » Мария Уткина, Прикамьеысь калыкъёслэн ресурс центрзылэн огмуртэз Ужлэн нырысетӥ люкетаз шудонъёслэсь учкетъёссэс дасязы. Бӧрысь соосын дышетӥсьёс но нылпиос ужазы. Али Удмуртиысь одӥгаз лагерьын кыкетӥез люкет быдэстӥське. Йылпумъян кадь Калыкъёслэн огазеяськон нуналазы элькун форум-шудон (0+) ортчоз. Ӵектосэн тодматон бере Мария Уткина одӥг шудон бичетэз Александр Бречаловлы кузьмаз. Эшшо одӥг наборез нылпиослы лагере келялозы, со вылэ элькун тӧро аскинюртэмзэ кельтӥз. Со сяна, тӧролы этнокалендарь кылдытон, эшъяськон марафон но этноволонтъёсъёслэн ӵектоссы сярысь веразы. Ужрад пумын Александр Бречалов йӧскалык лулчеберетъя огазеяськонъёслэн огмуртъёссылы Удмуртилэн тӧроезлэсь таукаронъёссэ сётӥз. Фото: Ольга Козачёк Тегъёс: Мерлык йӧскалыклулчеберет АлександрБречалов Ижкар Удмуртия  